CELEX: 32017D0074
Language: lt
Date: 2016-11-25 00:00:00
Title: 2016 m. lapkričio 25 d. Komisijos įgyvendinimo sprendimas (ES) 2017/74, kuriuo nustatomas gazolių ir žibalo bendrasis mokestinis žymiklis (pranešta dokumentu Nr. C(2016) 7546)

14.1.2017   
            
            
               LT
            
            
               Europos Sąjungos oficialusis leidinys
            
            
               L 10/7
            
         KOMISIJOS ĮGYVENDINIMO SPRENDIMAS (ES) 2017/74
   2016 m. lapkričio 25 d.
   kuriuo nustatomas gazolių ir žibalo bendrasis mokestinis žymiklis
   
      
         (pranešta dokumentu Nr. C(2016) 7546)
      
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1995 m. lapkričio 27 d. Tarybos direktyvą 95/60/EB dėl gazolių ir žibalo žymėjimo mokesčių tikslams (1), ypač į jos 2 straipsnio 2 dalį,
   kadangi:
   
               (1)
            
            
               tam, kad tinkamai veiktų vidaus rinka, ir ypač siekiant užkirsti kelią mokesčių slėpimui, Direktyva 95/60/EB nustatyta bendra žymėjimo sistema, pagal kurią identifikuojami gazoliai, kurių kombinuotosios nomenklatūros (KN) kodas 2710 00 69, ir žibalas, kurio KN kodas 2710 00 55, ir kurie tiekiami rinkai be akcizo arba taikant sumažintą akcizo tarifą. Pirmasis kodas buvo išskaidytas į KN kodus 2710 19 43, 2710 19 46, 2710 19 47, 2710 19 48, 2710 20 11, 2710 20 15, 2710 20 17 ir 2710 20 19, kad būtų atsižvelgiama į sieros kiekį gazolyje ir tai, ar gazolyje yra biodyzelino, o antrasis pakeistas KN kodu 2710 19 25 (2);
            
         
               (2)
            
            
               Komisijos įgyvendinimo sprendimu 2011/544/ES (3) nustatyta, kad moksliniu pavadinimu identifikuojamas produktas N-etil-N-[2-(1-izobutoksietoksi)etil]-4-(fenilazo)anilinas (žymiklis „Solvent Yellow 124“) yra Direktyvoje 95/60/EB nurodytas bendrasis mokestinis žymiklis gazoliams ir žibalui, kurie neapmokestinti visu tarifu, taikomu tokiems kaip variklių kuras naudojamiems energetikos produktams;
            
         
               (3)
            
            
               Įgyvendinimo sprendimo 2011/544/ES 2 straipsnyje reikalaujama, kad šis įgyvendinimo sprendimas būtų peržiūrėtas ne vėliau kaip iki 2016 m. gruodžio 31 d., atsižvelgiant į techninę pažangą žymėjimo sistemų srityje ir į poreikį imtis veiksmų prieš nesąžiningą mineralinių alyvų, kurios neapmokestintos akcizais arba kurioms taikomas sumažintas akcizų tarifas, naudojimą;
            
         
               (4)
            
            
               atlikdama peržiūrą Komisija paskelbė kvietimą pareikšti susidomėjimą pristatyti produktus, tinkamus naudoti kaip gazolių ir žibalo mokestinis žymiklis (4). Komisija siekia pagal iš anksto apibrėžtus kriterijus nustatyti, kokia medžiaga geriau nei šiuo metu naudojama medžiaga tiktų žymėjimo reikmėms;
            
         
               (5)
            
            
               kadangi peržiūra dar nebaigta, žymiklį „Solvent Yellow 124“ reikėtų ir toliau naudoti kaip bendrąjį mokestinį žymiklį, kaip apibrėžta Direktyvoje 95/60/EB ir joje nustatytomis sąlygomis;
            
         
               (6)
            
            
               šis sprendimas nė vienos įmonės neatleidžia nuo įsipareigojimų pagal Sutarties 102 straipsnį;
            
         
               (7)
            
            
               nustatant terminą, po kurio šis sprendimas turi būti peržiūrimas, reikėtų atsižvelgti į mokslo pasiekimus;
            
         
               (8)
            
            
               jeigu būtų nustatyta, kad naudojant žymiklį „Solvent Yellow 124“ slepiami mokesčiai arba daroma žala sveikatai ar aplinkai, arba jei Komisija rastų tinkamesnę medžiagą nei žymiklis „Solvent Yellow 124“, šį sprendimą reikėtų peržiūrėti nelaukiant termino pabaigos;
            
         
               (9)
            
            
               todėl Įgyvendinimo sprendimas 2011/544/ES turėtų būti pakeistas;
            
         
               (10)
            
            
               šiame sprendime nustatytos priemonės atitinka Akcizų komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Direktyvoje 95/60/EB nurodytas bendrasis mokestinis žymiklis visiems gazoliams, kurių KN kodai 2710 19 43, 2710 19 46, 2710 19 47, 2710 19 48, 2710 20 11, 2710 20 15, 2710 20 17 ir 2710 20 19, ir žibalui, kurio KN kodas 2710 19 25, žymėti yra žymiklis „Solvent Yellow 124“, kaip apibrėžta šio sprendimo priede.
   Valstybės narės nustato ne mažesnį nei 6 mg ir ne didesnį nei 9 mg žymiklio viename mineralinės alyvos litre žymėtiną kiekį.
   2 straipsnis
   Šis sprendimas turi būti peržiūrėtas ne vėliau kaip iki 2021 m. gruodžio 31 d., atsižvelgiant į žymėjimo sistemų srities techninę pažangą ir į būtinybę kovoti su sukčiavimu naudojant energetikos produktus, kurie neapmokestinti akcizais arba kuriems taikomas sumažintas akcizų tarifas.
   Nustačius, kad naudojant žymiklį „Solvent Yellow 124“ slepiami mokesčiai arba daroma žala sveikatai ar aplinkai, arba Komisijai radus tinkamesnę medžiagą nei žymiklis „Solvent Yellow 124“, peržiūra atliekama anksčiau.
   3 straipsnis
   Įgyvendinimo sprendimas 2011/544/ES panaikinamas.
   4 straipsnis
   Šis sprendimas skirtas valstybėms narėms.
   
      Priimta Briuselyje 2016 m. lapkričio 25 d.
      
         
            Komisijos vardu
         
         Pierre MOSCOVICI
         
            Komisijos narys
         
      
   
   
      (1)  OL L 291, 1995 12 6, p. 46.
   
      (2)  Kombinuotosios nomenklatūros kodai turi būti tokie, kaip nurodyta 2015 m. spalio 6 d. Komisijos įgyvendinimo reglamente (ES) 2015/1754, kuriuo iš dalies keičiamas Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas (OL L 285, 2015 10 30, p. 1).
   
      (3)  2011 m. rugsėjo 16 d. Komisijos įgyvendinimo sprendimas 2011/544/ES, kuriuo nustatomas bendrasis gazolių ir žibalo mokestinis žymiklis (OL L 241, 2011 9 17, p. 31).
   
      (4)  OL C 299, 2015 9 11, p. 28.
   
      PRIEDAS
      
                  1.
               
               
                  Identifikavimas pagal spalvinį indeksą: Solvent Yellow 124.
               
            
                  2.
               
               
                  Mokslinis pavadinimas: N-etil-N-[2-(1-izobutoksietoksi)etil]-4-(fenilazo)anilinas.